als_Latn dik_Latn sag_Latn
Trajneri i Kombëtares, Xhani De Biazi, e ka bërë të qartë në një farë mënyre se nuk do të afrojë lojtarë nga ekipet e moshave gjatë këtij viti, duke theksuar se për momentin ka në dispozicion një skuadër relativisht të kompletuar. Deklarata ka ardhur gjatë seleksionimeve në qendrën e ekipeve kombëtare në Kamzë. “Është ende herët për të thënë këtë. Mendoj se kryesore është që ne të gjithë së bashku, duke filluar nga unë e deri te trajnerët e ekipeve të të gjitha kategorive, të punojmë në bazë për të arritur në majë të piramidës me lojtarët më të mirë. Kombëtarja e moshave të Shqipërisë, siç e kam theksuar dhe më parë, është një dritare e mirë për futbollistët, pasi këtu talentet nuk mungojnë. Ata ekzistojnë si brenda Shqipërisë po ashtu edhe jashtë kufijve të saj. Ata kanë nevojë të kenë mbështetje, stërvitje cilësore dhe të luajnë vazhdimisht në skuadrat e tyre. Pikërisht këtij aspekti duhet t’i kushtojmë edhe shumë rëndësi”, ka thënë italiani.
Puna për seleksionimin e të rinjve premtues vjen në një moment kur disa të rinj nëpër Europë refuzojnë ftesën e kombëtareve të moshave, duke vënë si kusht grumbullimin në ekipin e parë të drejtuar nga De Biazi. “E rëndësishme është të jesh pjesë e një skuadre kombëtare, qoftë kjo U-19 apo U-21. Një futbollist duhet të jetë pjesë e kombëtares pavarësisht nëse do të jetë tek ekipi im, i Gegës apo Mustedanagiçit. Besoj se kjo është e rëndësishme. Kush bën dallime, nuk ka dëshirë për të luajtur me kombëtaren, por të bjerë në sy me ekipin e parë shqiptar.
Ne duhet t’i hedhim sytë tek ata futbollistë që luajnë me vazhdimësi, pasi të shkosh në ekipin e parë është shumë e vështirë aktualisht, duke qenë se kemi një skuadër të mirë”, ka thënë De Biazi. Sakaq, dje përfunduan seleksionimet edhe për datëlindjen 1997. Nga e hëna, përpara specialistëve të FSHF-së, kanë qenë kandidatët nga zonat e Fierit, Korçës, Shkodrës dhe të Elbasanit. Ndërsa dje në ditën e fundit u paraqitën edhe futbollistët e ardhur nga Kosova. Specialistët e FSHF-së, Bujar Kasmi dhe Redi Jupi, përfshi edhe trajnerët Xhani De Biazi, Paolo Tramexani, Xhemal Mustedanagiç, Altin Lala, kanë qenë ata që kanë vlerësuar performancën e lojtarëve të ardhur nga të gjitha trevat shqiptare
als_Latn als_Latn als_Latn